SR-verkiesing en lesings ontwrig by Tuks, NWUBetogings op die Noordwes-Universiteit (NWU) se Mafikeng-kampus (20 September 2016). Foto: Twitter via @afriforumjeug Die Universiteit van Pretoria (UP) en die Noordwes-Universiteit (NWU) het ook Dinsdag onder studentebetogings deurgeloop nadat daar aanvanklik vroegoggend geen teken van onluste by dié twee universiteite was nie. By die UP het betogers klasse binnegestorm om lesings en toetse te ontwrig en geëis dat prof. Cheryl de la Rey, rektor en visekanselier van UP, hulle onmiddellik toespreek. Volgens ŉ Whatsapp-boodskap wat onder Tuks-studente versprei is, is studente gevra om aan te sluit by die betoging wat ten doel het om akademiese aktiwiteite tot ŉ stilstand te bring. “Die idee is om ook ŉ groot pad, soos die M1, te versper sodat nie net die universiteit nie, maar ook ŉ redelike deel van werkersklas ontwrig word, sodat ons saak erken word en daar na ons eise geluister word ver buite die universiteit,” het die boodskap gelui. Die UP het in ŉ verklaring op sy amptelike Facebook-blad gesê die situasie op die universiteit se kampusse is “uiters plofbaar” en dat die studenteraadverkiesing ook by sommige stempunte ontwrig is. “Die universiteit spreek sy spyt uit oor die ontwrigtings en doen alles in sy vermoë om die akademiese program te laat voortgaan en om die veiligheid van studente, personeel en eiendom te verseker,” het die verklaring gelui. Intussen het die NWU gesê onluste het ook Dinsdag op sy Mafikeng-kampus opgevlam nadat studente ŉ massavergadering op die kampus gehou het. “Na afloop van dié vergadering, om en by 10:00, het ŉ groep studente in lesingsale en kantore ingehardloop, aktiwiteite ontwrig en personeel en studente geïntimideer. Die groep van ongeveer 200 studente het daarna by die hoofingang van die kampus bymekaargekom, waar hulle hul protesaksies buite die universiteitsgronde voortgesit het. ŉ Stalletjie van ŉ straatverkoper is aan die brand gesteek,” het die universiteit in ŉ verklaring gesê. Betogings op die Universiteit van Pretoria se Hatfield-kampus (20 September 2016). Foto: Twitter via @afriforumjeug Volgens die verklaring is wetstoepassers ontplooi om die situasie te monitor en personeel, studente en universiteitseiendom te beskerm. Geen beserings is tot dusver aangemeld nie en kampusbedrywighede gaan voort soos normaal. “Prof. Mashudu Davhana-Maselesele, die kampusrektor, het studente ernstig versoek om met hul akademiese aktiwiteite voort te gaan om te verseker dat dié wat hard gewerk het, hulle finale eksamens vir 2016 kan aflê. Sy het hulle ook weer daarop gewys dat die interdik wat vroeër vanjaar deur die universiteit verkry is, steeds geldig is en toegepas sal word,” het die universiteit gesê. Lees meer oor die studentebetogings op die onderskeie universiteitskampusse op Maroela Media.